b'\n_START_ARTICLE_\nKohdistin\n_START_PARAGRAPH_\nKohdistin eli kursori (engl. cursor tai caret tai insertion point) on tietoteknisen laitteen k\xc3\xa4ytt\xc3\xb6liittym\xc3\xa4n osa, joka osoittaa, mihin kohtaan sy\xc3\xb6tett\xc3\xa4v\xc3\xa4 uusi teksti asettuu. Tyypillisesti kohdistin n\xc3\xa4ytt\xc3\xa4\xc3\xa4 pystyviivalta, alaviivalta tai nelikulmiolta, joka vilkkuu viimeksi kirjoitetun merkin per\xc3\xa4ss\xc3\xa4 ja siten auttaa k\xc3\xa4ytt\xc3\xa4j\xc3\xa4\xc3\xa4 katseen kohdistamisessa._NEWLINE_Sanalla kursori voidaan ep\xc3\xa4t\xc3\xa4sm\xc3\xa4llisesti tarkoittaa my\xc3\xb6s hiiriosoitinta, joka on erityisesti graafisen k\xc3\xa4ytt\xc3\xb6liittym\xc3\xa4n osa. Kohdistinkin on er\xc3\xa4\xc3\xa4nlainen osoitin, mutta se on k\xc3\xa4sitteellisesti erotettava hiiriosoittimesta, sill\xc3\xa4 graafisissa k\xc3\xa4ytt\xc3\xb6liittymiss\xc3\xa4 voi olla sek\xc3\xa4 kohdistin ett\xc3\xa4 hiiriosoitin samanaikaisesti (sen sijaan komentoliittymiss\xc3\xa4 on pelk\xc3\xa4st\xc3\xa4\xc3\xa4n kohdistin eik\xc3\xa4 lainkaan hiiriosoitinta). Sekaannusten v\xc3\xa4ltt\xc3\xa4miseksi kohdistinta voidaankin kutsua erityisesti tekstikursoriksi tai tekstiosoittimeksi._NEWLINE_Tekstinmuokkaimissa ja tekstink\xc3\xa4sittelyohjelmissa kohdistimen osoittama paikka vastaa kirjoituskoneen kohtaa, jossa kirjasin-iskuri osuu paperiin. Tietokoneella kirjoitettaessa tekstin sy\xc3\xb6tt\xc3\xb6kohta siirtyy ja kohdistin sen mukana, mist\xc3\xa4 johtuu nimi kursori (lat. cursor \xe2\x80\x99juoksija\xe2\x80\x99). Palautusn\xc3\xa4pp\xc3\xa4int\xc3\xa4 painettaessa kohdistin hypp\xc3\xa4\xc3\xa4 seuraavan rivin tai kappaleen alkuun. K\xc3\xa4ytt\xc3\xa4j\xc3\xa4 voi my\xc3\xb6s vaihtaa sy\xc3\xb6tt\xc3\xb6kohtaa siirt\xc3\xa4m\xc3\xa4ll\xc3\xa4 kohdistinta n\xc3\xa4pp\xc3\xa4imist\xc3\xb6n ohjausnuolilla tai osoittamalla uuden sy\xc3\xb6tt\xc3\xb6kohdan erityisell\xc3\xa4 osoitinlaitteella, kuten hiirell\xc3\xa4.'